Broj: 711-I-495-M-49/22-02-17

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Helene-Jelice Kramarić, direktorice trgovačkog društva Krugoval 93,1 MHz Garešnica d.o.o., za davanjem mišljenja Povjerenstva,** na 157. sjednici održanoj dana 4. veljače 2022.g. daje sljedeće

**MIŠLJENJE**

**Obzirom da većinski udio u vlasništvu trgovačkog društva Krugoval 93,1 MHz Garešnica d.o.o. imaju zajedno četiri jedinice lokalne samouprave, Helena-Jelica Kramarić se, povodom obnašanja dužnosti direktorice navedenog trgovačkog društva, smatra obveznikom ZSSI-a sukladno odredbi članka 3. stavka 1. podstavka 40. ZSSI-a te je Povjerenstvu dužna podnijeti imovinsku karticu, kao i pridržavati se svih ostalih obveza iz navedenog Zakona.**

Obrazloženje

Zahtjev za davanjem mišljenja Povjerenstva podnijela je obveznica Helena-Jelica Kramarić, direktorica trgovačkog društva Krugoval 93,1 MHz Garešnica d.o.o. U Povjerenstvu zahtjev je zaprimljen 1. veljače 2022. pod poslovnim brojem 711-U-1940-M-49/22-01-1, povodom kojeg se vodi predmet broj M-49/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositeljica navodi da je Povjerenstvu podnijela zahtjev za otvaranjem korisničkog računa te traži mišljenje što se smatra većinskim vlasništvom, obzirom da niti jedna jedinica lokalne samouprave nema samostalno većinski udio u trgovačkom društvu Krugoval 93,1 MHz Garešnica d.o.o.

Naime, navodi da većinski udio zajedno, kao zbroj zasebnog postotka poslovnih udjela, imaju četiri jedinice lokalne samouprave, i to Grad Garešnica ima 25% udjela u vlasništvu, Općina Hercegovac ima 15,5%, Općina Berek ima 12,5% i Općina Velika Trnovitica ima 9%, te da dvije ustanove, Dječju vrtić Maslačak Garešnica i Hrvatska knjižnica i čitaonica Đuro Sudeta Garešnica, imaju po 19% udjela u svom vlasništvu. Obveznica iznosi da traži mišljenje zbog nejasnoće u pogledu podnošenja imovinske kartice.

 Uvidom u sudski registar Trgovačkog suda u Bjelovaru, utvrđeno je da pod brojem MBS: 010000347 upisano trgovačko društvo Krugoval 93,1 MHz Garešnica d.o.o. u kojem udjele imaju navedene četiri jedinice lokalne samouprave i dvije ustanove.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici ZSSI-a.

Iz sadržaja zahtjeva za mišljenje proizlazi da Grad Garešnica, Općina Hercegovac, Općina Berek i Općina Velika Trnovitica imaju zajedno 62% udjela u vlasništvu (temeljnom kapitalu) trgovačkog društva Krugoval 93,1 MHz Garešnica d.o.o., a druge dvije pravne osobe koje nisu trgovačka društva u vlasništvu jedinice lokalne samouprave, već ustanove u takvom vlasništvu, imaju preostalih 38% udjela.

Navedena zakonska odredba većinskog vlasništva odnosi se na situaciju u kojoj jedna jedinica lokalna samouprave ima većinski udio kao i kada je zbroj pojedinačnih udjela dvije ili više jedinica lokalne i područne (regionalne) samouprave u temeljnom kapitalu trgovačkog društva veći od 50%.

Stoga, a budući da većinski udio u trgovačkom društvu Radio Križevci d.o.o. imaju zajedno četiri jedinice lokalne samouprave, Helena-Jelica Kramarić se povodom obnašanja dužnosti direktorice trgovačkog društva Krugoval 93,1 MHz Garešnica d.o.o. smatra obveznikom ZSSI-a te je Povjerenstvu dužna podnijeti imovinsku karticu, kao i pridržavati se svih ostalih obveza iz navedenog Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Helena-Jelica Kramarić, putem e-maila
2. Objava na internetskoj stranici Povjerenstva
3. Pismohrana